**Ministru kabineta noteikumu projekta**

**“Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniegšanas informācijas sistēmu, iekārtu un procedūru drošības aprakstā norādāmo informāciju”   
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta (turpmāk – MK) noteikumu projekts “Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniegšanas informācijas sistēmu, iekārtu un procedūru drošības aprakstā norādāmo informāciju” (turpmāk – noteikumu projekts) izstrādāts, pamatojoties uz Fizisko personu elektroniskās identifikācijas likuma (turpmāk – FPEIL) 10. panta pirmo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai elektroniskās identifikācijas pakalpojuma sniedzējs varētu kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju, tam jābūt reģistrētam kvalificētu elektroniskās identifikācijas pakalpojuma sniedzēju reģistrā (turpmāk – reģistrs).  Lai elektroniskās identifikācijas pakalpojuma sniedzējs varētu reģistrēties reģistrā, priekšnoteikums ir uzraudzības institūcijai iesniegt vairākus dokumentus. Viens no šādiem dokumentiem ir kvalificēta vai kvalificēta paaugstinātas drošības elektroniskās identifikācijas pakalpojuma sniegšanas informācijas sistēmu, iekārtu un procedūru drošības apraksts (turpmāk – drošības apraksts).  Saskaņā ar FPEIL, ja kvalificēta vai kvalificēta paaugstinātas drošības elektroniskās identifikācijas pakalpojuma sniedzēja drošības apraksts tiek mainīts, kvalificēta vai kvalificēta paaugstinātas drošības elektroniskās identifikācijas pakalpojuma sniedzējs iesniedz uzraudzības institūcijai aktuālo drošības apraksta dokumenta versiju.  Atbilstoši FPEIL 10. panta pirmajai daļai drošības aprakstā norādāmo informāciju nosaka MK. Balstoties uz FPEIL noteikto, ir izstrādāts MK noteikumu projekts. Elektroniskās identifikācijas pakalpojuma sniedzēja drošības aprakstā norādītajai informācijai ir jāatbilst visām FPEIL norādītajām kvalificēta vai kvalificēta paaugstinātas drošības elektroniskās identifikācijas pakalpojuma sniedzēja prasībām.  MK noteikumu projekta **mērķis** ir noteikt elektroniskās identifikācijas pakalpojuma sniedzējiem, kuri vēlas kļūt par kvalificētiem vai kvalificētiem paaugstinātas drošības elektroniskās identifikācijas pakalpojuma sniedzējiem, drošības aprakstā iekļaujamo informāciju, lai tie tiktu reģistrēti reģistrā;  FPEIL ir definēti vairāki termini, taču, lai sekmīgi izstrādātu un ieviestu MK noteikumus, nepieciešams skaidrot papildu terminus, kas raksturo fizisko personu elektroniskās identifikācijas procesus.  MK noteikumu projektā ir ieviesti četri jauni termini.   1. **Elektroniskās identifikācijas līdzekļa darbības izbeigšana.** Tās ir darbības, ko veic kvalificēts vai kvalificēts paaugstinātas drošības elektroniskās identifikācijas pakalpojuma sniedzējs, lai neatgriezeniski izbeigtu elektroniskās identifikācijas līdzekļa darbību. Tas nozīmē, ka elektroniskās identifikācijas līdzekli nekad vairs nevarēs izmantot elektroniskās identifikācijas pakalpojuma saņemšanai. Elektroniskās identifikācijas līdzekļa darbības izbeigšanu veic FPEIL 6. panta otrajā daļā minētajos gadījumos. 2. **Iekārta.** Tā ir fiziska ierīce, ko kvalificēts vai kvalificēts paaugstinātas drošības elektroniskās identifikācijas pakalpojuma sniedzējs izmanto sava pakalpojuma sniegšanā. Iekārtu izmanto, lai apstrādātu informāciju, kas atrodas uz elektroniskās identifikācijas līdzekļa. Šī informācija, piemēram, var būt fiziskas personas autentifikācijas sertifikāts, kas nodrošina fiziskas personas elektronisko identifikāciju elektroniskajā pakalpojumā. Tā kā šādu informāciju nedrīkst izpaust trešajām personām, svarīgi, ka iekārta spēj nolasīt šifrēto informāciju un pati to atbilstoši šifrēt – tas nozīmē, ka iekārtai ir pieeja elektroniskās identifikācijas pakalpojuma sniedzēja informācijas šifrēšanas algoritmam. 3. **Procedūra.** Tā ir vienas vai vairāku darbību kopums, kas tiek izpildīts, lai nodrošinātu elektroniskās identifikācijas pakalpojuma drošumu. Piemēram, svarīgi ir aprakstīt procedūru, ko kvalificēts vai kvalificēts paaugstinātas drošības elektroniskās identifikācijas pakalpojuma sniedzējs izpilda, lai pirmreizēji pārbaudītu fiziskas personas identitāti – t.i., kādas darbības kvalificēts vai kvalificēts paaugstinātas drošības elektroniskās identifikācijas pakalpojuma sniedzējs veic pirmo reizi, pārbaudot fiziskās personas patieso identitāti, pirms tas ir nodrošinājis fiziskai personai elektroniskās identifikācijas pakalpojuma saņemšanu. Ja šī procedūra nav droša, fiziskas personas identitāte var tikt izmantota ļaunprātīgi un radīt zaudējumus trešajām personām. 4. **Informācijas sistēma.** Šī MK noteikumu projekta izpratnē informācijas sistēma ir jāsaprot kā iekārtu, programmatūru un procedūru kopums – t.i., uz iekārtām tiek uzstādīta programmatūra, kas darbina iekārtas un izpilda procedūras. Tātad iekārtas, programmatūra un procedūras mijiedarbojas, lai vāktu, uzkrātu, apstrādātu un glabātu informāciju, tādējādi procedūras nodrošina informācijas sistēmām elektroniskās identifikācijas pakalpojumu.   MK noteikumu projektā ir atsevišķi izdalītas papildu prasības, kas elektroniskās identifikācijas pakalpojuma sniedzējiem jānorāda drošības aprakstā, ja tie vēlas sniegt kvalificētu paaugstinātas drošības elektroniskās identifikācijas pakalpojumu (8. un 10. punkts). Šīs prasības neattiecas uz elektroniskās identifikācijas pakalpojuma sniedzējiem, kuri vēlēsies sniegt kvalificētu elektroniskās identifikācijas pakalpojumu.  Ar MK noteikumu projektu tiek noteikta prasība drošības aprakstā norādīt savu atbilstību Eiropas Savienības un starptautiski atzītiem regulējumiem (5. punkts). Ar regulējumiem jāsaprot vispārpieņemtus regulējošus principus, pēc kuriem savā darbībā vadās konkrētais elektroniskās identifikācijas pakalpojuma sniedzējs. Regulējums var iekļaut atbilstošus ietvarus un standartus, piemēram, ISO, ETSI, CEN, CC un FIPS 140-2 – t.i., standartus, kuriem savā darbībā būtu vēlams atbilst kvalificētam vai kvalificētam paaugstinātas drošības elektroniskās identifikācijas pakalpojuma sniedzējam. Ņemot vērā, ka elektroniskās identifikācijas jomā regulējumi vēl tikai veidojas un attīstās, MK noteikumu projektā nav atsauces uz konkrētiem regulējumiem, jo pēc zināma laika tie varētu būt novecojuši vai attiecināmi uz konkrēta veida tehnoloģiskajiem risinājumiem.  Kvalificēts vai kvalificēts paaugstinātas drošības elektroniskās identifikācijas pakalpojuma sniedzējs elektroniskās identifikācijas pakalpojuma sniegšanā nodarbina darbiniekus un slēdz līgumus ar trešajām personām, piemēram, iekārtu ražotājiem un piegādātājiem. Minētā pakalpojuma sniegšanā iesaistītajiem darbiniekiem un trešajām personām, iespējams, ir pieejama informācija un dati par elektroniskās identifikācijas pakalpojuma saņēmēju (fizisko personu), tāpēc kvalificētam vai kvalificētam paaugstinātas drošības elektroniskās identifikācijas pakalpojuma sniedzējam drošības aprakstā jānorāda arī drošības pasākumi, kādus attiecībā uz iekārtām ievēro gan kvalificēts vai kvalificēts paaugstinātas drošības elektroniskās identifikācijas pakalpojuma sniedzējs (arī tā darbinieki), gan iekārtu ražotājs, gan iekārtu piegādātājs (7. punkts).  Kvalificēta vai kvalificēta paaugstinātas drošības elektroniskās identifikācijas pakalpojuma sniedzējam MK noteikumu projekta “Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām” 3.6. apakšpunktā ir noteikts pienākums nodrošināt publiski pieejamas tās drošības apraksta daļas, kas attiecas arī uz fizisko personu, kura saņem elektroniskās identifikācijas pakalpojumu, un elektroniskā pakalpojuma sniedzēju, kurš sava pakalpojuma piekļuvei izmanto elektroniskās identifikācijas pakalpojumu. Fiziskai personai, piemēram, ir svarīgi zināt kārtību, kādā tai sniedz elektroniskās identifikācijas pakalpojumu un kādā tā lieto elektroniskās identifikācijas līdzekli u. tml. Savukārt elektroniskā pakalpojuma sniedzējam, lai gūtu pārliecību, ka tas piedāvā drošu elektronisko identificēšanos elektroniskajam pakalpojumam, svarīga ir tāda informācija kā kvalificēta vai kvalificēta paaugstinātas drošības elektroniskās identifikācijas pakalpojuma sniedzēja ievērotie vispārīgie drošības principi vai atbilstība regulējumiem u. c.  Informācijā par informācijas sistēmu un iekārtu atjaunošanas plānu norāda to, kā tiks atjaunotas elektroniskās identifikācijas laikā izmantotās informācijas sistēmas un iekārtas, un laiku, kādā atjaunojamas elektroniskās identifikācijas laikā izmantotās informācijas sistēmas un iekārtas (11.punkts). MK noteikumu projektā tas, kā tiks atjaunotas elektroniskās identifikācijas laikā izmantotās informācijas sistēmas un iekārtas, un laiks, kādā to izdarīs, tiek izdalīts divos apakšpunktos, jo kārtība, kādā atjaunojamas elektroniskās identifikācijas laikā izmantotās informācijas sistēmas un iekārtas, nav informācija, kura ir publiskojama no drošības apraksta, bet laiks, kādā atjaunojamas elektroniskās identifikācijas laikā izmantotās informācijas sistēmas un iekārtas, ir publiskojama informācija saskaņā ar MK noteikumu projekta “Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām” 3.6. apakšpunktu.  Tomēr kvalificētam vai kvalificētam paaugstinātas drošības elektroniskās identifikācijas pakalpojuma sniedzējam nav pienākuma publiskot visu drošības aprakstā norādāmo informāciju, jo šādā gadījumā tas varētu kaitēt elektroniskās identifikācijas pakalpojuma drošībai, kā arī atturēt elektroniskās identifikācijas pakalpojuma sniedzēju no vēlēšanās izpildīt kvalificētam vai kvalificētam paaugstinātas drošības elektroniskās identifikācijas pakalpojuma sniedzēja statusam noteiktās normas. Piemēram, fiziskā persona vai elektroniskā pakalpojuma sniedzējs sev neko neiegūtu, ja zinātu, kādas iekšējās procedūras veicis kvalificēts vai kvalificēts paaugstinātas drošības elektroniskās identifikācijas pakalpojuma sniedzējs, lai nodrošinātu informācijas sistēmu drošību, tieši otrādi – šādi tiktu apdraudēts informācijas sistēmu drošums, tātad arī fizisko personu dati un piekļuve elektroniskajam pakalpojumam, tāpēc MK noteikumu projekta “Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām” 3.6. apakšpunktā ir atsevišķi noteiktas publiskojamās daļas.  Kvalificētam vai kvalificētam paaugstinātas drošības elektroniskās identifikācijas pakalpojuma sniedzējiem jānorāda elektroniskās identifikācijas pakalpojuma sniegšanā iesaistītās trešās personas (12. punkts). Tas tiek noteikts, lai fiziskās personas, kas saņem elektroniskās identifikācijas pakalpojumu, vai elektroniskā pakalpojuma sniedzējs zinātu, kā kvalificēts vai kvalificēts paaugstinātas drošības elektroniskās identifikācijas pakalpojuma sniedzējs nodrošina savu pakalpojumu – t.i., kuras trešās personas tas ir iesaistījis pakalpojuma nodrošināšanā.  MK noteikumu projektā noteiktajā drošības aprakstā iekļaujamā informācija ir minimums, ko kvalificēts vai kvalificēts paaugstinātas drošības elektroniskās identifikācijas pakalpojuma sniedzējs norāda savā drošības aprakstā un pēc tam iesniedz uzraudzības institūcijai. Kvalificēta vai kvalificēta paaugstinātas drošības elektroniskās identifikācijas pakalpojuma sniedzēja drošības apraksts var iekļaut plašāku informāciju par elektroniskās identifikācijas pakalpojuma sniegšanas informācijas sistēmu, iekārtu un procedūru drošību, galvenais – lai tā ir atbilstoša un patiesa. |
| 3. | Projekta izstrādē iesaistītās institūcijas | Projekta izstrādē tika iesaistītas šādas institūcijas:   1. Vides aizsardzības un reģionālās attīstības ministrija (turpmāk – VARAM); 2. Informācijas tehnoloģiju drošības incidentu novēršanas institūcija (turpmāk – CERT.LV); 3. Pilsonības un migrācijas lietu pārvalde (turpmāk – PMLP); 4. Valsts reģionālās attīstības aģentūra (turpmāk – VRAA); 5. Latvijas Valsts radio un televīzijas centrs (turpmāk – LVRTC); 6. Latvijas Informācijas un komunikācijas tehnoloģiju asociācija (turpmāk – LIKTA); 7. Latvijas Komercbanku asociācija (turpmāk – LKA); 8. Informācijas tehnoloģiju un informācijas sistēmu drošības ekspertu grupa (turpmāk – DEG); 9. biedrība “ISACA Latvijas nodaļa” (turpmāk – ISACA). |
| 4. | Cita informācija | MK noteikumu projekta izpildi iesaistītās institūcijas nodrošinās esošo līdzekļu ietvaros.  MK noteikumu projekta izpildi Aizsardzības ministrija nodrošinās tai piešķirto valsts budžeta līdzekļu ietvaros – 2016.gada neatliekamā pasākuma “Paaugstinātas drošības elektroniskās identifikācijas pakalpojumu sniedzēju uzraudzības institūcija” ietvaros. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Elektroniskās identifikācijas pakalpojuma sniedzēji, kuri vēlas kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju. Piemēram, LVRTC, banku sektors, uzņēmumi, kuri sniedz elektroniskās identifikācijas pakalpojumus. Elektroniskās identifikācijas pakalpojuma sniedzējiem jāsagatavo drošības apraksts un jāiesniedz uzraudzības institūcijā. 2. Uzraudzības institūcijas apstiprinātajā ekspertu sarakstā iekļautie eksperti, kuriem jāsagatavo drošības aprakstam atbilstošs drošības pārbaudes atzinums. 3. Uzraudzības institūcija, kura uzrauga kvalificētus un kvalificētus paaugstinātas drošības elektroniskās identifikācijas pakalpojuma sniedzējus un reģistrē tos reģistrā. Uzraudzības institūcija pieņem drošības aprakstu kā vienu no dokumentiem, kurš nepieciešams, lai elektroniskās identifikācijas pakalpojuma sniedzējs tiktu reģistrēts reģistrā. 4. Elektroniskā pakalpojuma sniedzēji, kuri sniedz savus pakalpojumus, izmantojot reģistrā reģistrēto kvalificēto vai kvalificēto paaugstinātas drošības elektroniskās identifikācijas pakalpojuma sniedzēju sniegtos elektroniskās identifikācijas pakalpojumus. Elektroniskā pakalpojuma sniedzējam ir jābūt informētam par drošības aprakstā iekļauto informāciju. 5. Fiziskās personas, kuras izvēlēsies saņemt kvalificētu vai kvalificētu paaugstinātas drošības elektroniskās identifikācijas pakalpojumu. Drošības aprakstā publiski pieejamā informācija palīdzēs izdarīt izvēli starp kvalificētu vai kvalificētu paaugstinātas drošības elektroniskās identifikācijas pakalpojuma sniedzēju. |
| 2. | Tiesiskā regulējuma ietekme uz tautsaimniecību un administratīvo slogu | Fiziskās personas, kas izmantos kvalificētu vai kvalificētu paaugstinātas drošības elektroniskās identifikācijas pakalpojumu, varēs paļauties uz pakalpojuma drošumu, jo drošības apraksts ir viens no priekšnoteikumiem, lai elektroniskās identifikācijas pakalpojuma sniedzējs varētu sniegt savu pakalpojumu kvalificētā līmenī. Ja uzraudzības institūcija būs atzinusi šo drošības aprakstu, tas nozīmēs, ka kvalificēts vai kvalificēts paaugstinātas drošības elektroniskās identifikācijas pakalpojuma sniedzējs sava pakalpojuma sniegšanai izmanto drošas elektroniskās identifikācijas pakalpojuma sniegšanas informācijas sistēmas, iekārtas un procedūras. Tieši šī iemesla dēļ elektroniskā pakalpojuma sniedzēji, kas saņems kvalificētu vai kvalificētu paaugstinātas drošības elektroniskās identifikācijas pakalpojumu, lai elektroniski identificētu fiziskās personas savam elektroniskajam pakalpojumam, varēs būt pārliecināti, ka fiziskajām personām piedāvātā elektroniskā identifikācija ir droša.  Administratīvais slogs **palielināsies**:   1. elektroniskās identifikācijas pakalpojuma sniedzējiem (LVRTC, banku sektoram, uzņēmumiem, kuri sniedz elektroniskās identifikācijas pakalpojumus), kuri nolems kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju, jo tiem būs jāsagatavo savai darbībai atbilstošs drošības apraksts, kurā iekļauta vismaz minimālā šajā MK noteikumu projektā noteiktā informācija.   Jāatzīmē, ka administratīvais slogs mainīsies ne vien elektroniskās identifikācijas pakalpojuma sniedzējiem, bet arī iestādēm un uzņēmumiem, kuri sniedz atbalstu elektroniskās identifikācijas pakalpojuma sniedzējiem, piemēram, LVRTC gadījumā elektroniskās identifikācijas pakalpojuma nodrošināšanā iesaistītā institūcija ir PMLP, kuri elektroniskās identifikācijas pakalpojuma sniegšanā nodrošina karšu izsniegšanu. PMLP būs pienākums gan sagatavot un iesniegt LVRTC kvalificētā statusa iegūšanai nepieciešamo dokumentāciju par kompetencēm/jomām, kas atrodas PMLP atbildībā, kā arī PMLP būs pienākums sadarboties audita veikšanā, tostarp, atļaut veikt auditu PMLP tādā mērā, kādā auditoram nepieciešams, lai pārliecinātos par atbilstību noteikumiem, kā arī novērst audita laikā konstatētus trūkumus/nepilnības, ja tādi tiks konstatēti;   1. uzraudzības institūcijas apstiprinātajā ekspertu sarakstā iekļautajiem ekspertiem, jo tiem būs jāsagatavo drošības aprakstam atbilstošs drošības pārbaudes atzinums; 2. uzraudzības institūcijai, jo tai būs jāizvērtē elektroniskās identifikācijas pakalpojuma sniedzēju iesniegtie drošības apraksti. Tas nozīmē, ka uzraudzības institūcijai būs jāpārliecinās, vai drošības aprakstā norādītā informācija ir atbilstoša FPEIL norādītajām kvalificēta vai kvalificēta paaugstinātas drošības elektroniskās identifikācijas pakalpojuma sniedzējam izvirzītajām prasībām, kā arī jāpārliecinās par to, ka kvalificēts vai kvalificēts paaugstinātas drošības elektroniskās identifikācijas pakalpojuma sniedzējs tiešām savā darbībā atbilst informācijai, ko tas norādījis drošības aprakstā. |
| 3. | Administratīvo izmaksu monetārs novērtējums | Iespējamās administratīvās izmaksas, kas radīsies elektroniskās identifikācijas pakalpojuma sniedzējam sagatavojot MK noteikumu projektā aprakstīto drošības aprakstu šobrīd ir grūti nosakāmas, jo nav šādas prakses. Drošības aprakstu var sagatavot elektroniskās identifikācijas pakalpojuma sniedzējs vai arī elektroniskās identifikācijas pakalpojuma sniedzējs pasūta to izstrādāt kompetentai trešajai personai. Tā kā vienīgās paredzamās administratīvās izmaksas sastāvētu no personas, kuras pienākums būtu kopējā dokumentā apkopot nepieciešamo informāciju, atalgojuma, tad kopējās izmaksas elektroniskās identifikācijas pakalpojuma sniedzējam sagatavojot drošības aprakstu gada laikā, Aizsardzības ministrijas ieskatā, nevarētu pārsniegt 2000 *euro.* |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tika izstrādāts sadarbībā ar nevalstisko sektoru, projekta izveides procesā tika iesaistītas šādas nevalstiskā sektora institūcijas:   1. LIKTA; 2. LKA; 3. DEG; 4. ISACA. |
| 2. | Sabiedrības līdzdalība projekta izstrādē | Projekts sabiedriskajai apspriešanai publicēts Aizsardzības ministrijas mājaslapas sadaļā „Sabiedrības līdzdalība”. |
| 3. | Sabiedrības līdzdalības rezultāti | Netika saņemti konceptuāli iebildumi projekta tālākai virzībai. Projekts tika atbalstīts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildē iesaistīti:   1. elektroniskās identifikācijas pakalpojuma sniedzēji, kuri vēlēsies kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju; 2. uzraudzības institūcija; 3. uzraudzības institūcijas apstiprinātajā ekspertu sarakstā iekļautie eksperti. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Aizsardzības ministrs R. Bergmanis

Vīza: valsts sekretārs J. Garisons

2221

18.08.2017 09:48:00

Z.Beļavska, 67335354

[Zane.Beļavska@mod.gov.lv](mailto:Zane.Beļavska@mod.gov.lv)